Trondheim kammermusikkfestival

**Trondheim kammermusikkfestival**, også kalt **Kamfest**, er en internasjonal kammermusikkfestival som arrangeres i Trondheim den siste uka i september hvert år. Festivalen arrangeres av en stiftelse med samme navn, som ble stiftet 23. desember 1996. Festivalen settes høyt, sett fra et internasjonalt perspektiv. Festivalens visjon er å*være nasjonalt og internasjonalt fremragende*, *med nyskapende program av høy kvalitet og med ung profil.* Den presenterer sammenstillinger av blant annet litteratur og musikk, mat og musikk og billedkunst og musikk. 

Festivalen samler et utvalg kammermusikere fra hele verden og strekker seg over en uke. Festivalartistene spiller konserter sammen i mange av konsertlokalene i byen og de holder mesterklasser for studenter ved NTNU Institutt for musikk og elever ved Trondheim kulturskole. Noen av lokalene som blir benyttet til konserter er Frimurerlogen, Nidarosdomen, Stiftsgården og Dokkhuset. Dokkhuset Scene ble etablert i 2006. Kamfest var en av de fire initiativtakerne til dette. Her presenteres konserter i ulike sjangere og med ulike musikalske uttrykk.

## Hjemme hos-konsertene

Det holdes også «Hjemme hos»-konserter med et repertoar som fremføres av mindre kammergrupper i private hjem og hos samarbeidspartnere. Eksempler er «Hjemme hos Nidar sjokoladefabrikk» og «Hjemme hos PKA Arkitektkontor».

## Fargespill
Kamfest holder også konserter for barn og familier. Kamfest og Trondheim kulturskole startet Fargespill Trondheim i 2012. Fargespill Trondheim er et flerkulturelt kunstnerisk prosjekt hvor mer enn 100 barn og ungdom fra 40 nasjoner, inkludert Norge, deltar på ukentlige øvinger gjennom hele året. De ledes av  pedagoger i sang, dans og sirkus. Gjennom dette skapes en forestilling med basis i folkemusikk og dans, sirkus og barnelek. Fargespill Bergen debuterte under Festspillene i Bergen i 2004, og har siden den gang utviklet seg til et nasjonalt prosjekt som har spredt seg til flere byer i landet. Fargespill Trondheim er utviklet etter modell og metode fra Fargespill Bergen.

## Festivalkomponist
Hvert år velger festivalen ut en festivalkomponist som blir representert gjennom utvalg verker og konserter. Festivalens festivalkomponister har så langt vært: 
* 1999: James MacMillan
* 2000: ingen festivalkomponist
* 2001: Jon Balke 
* 2002: Luciano Berio 
* 2003: Steve Reich 
* 2004: Sofia Gubaidulina 
* 2005: Thomas Adès
* 2006: Magnus Lindberg 
* 2007: George Crumb
* 2008: Rolf Wallin 
* 2009: Osvaldo Golijov
* 2010: HK Gruber
* 2011: Brett Dean
* 2012: Sir Peter Maxwell Davies
* 2013: Lera Auerbach
* 2014: Kaija Saariaho
* 2015: Maja Solveig Kjelstrup Ratkje
* 2016: Bent Sørensen
* 2017: Sally Beamish
* 2018: Michel van der Aa
* 2019: Lasse Thoresen
* 2020: Mark Simpson
* 2021: Caroline Shaw
* 2022: Olga Neuwirth
* 2023: Valentin Silvestrov
* 2024: Jessie Montgomery
* 2025: Jörg Widmann

## TICC
I forbindelse med festivalen arrangeres Trondheim International Chamber Music Competition (TICC). Arrangementet alternerer mellom konkurranse og akademi annethvert år. Konkurransen ble første gang arrangert i 2000. I årene mellom konkurransene arrangeres det akademi for henholdsvis strykekvartetter og pianotrioer. TICC var i 2018 initiativtaker til Talent Trondheim, som er et talentutviklingsprosjekt i samarbeid med Trondheim Symfoniorkester & Opera, Trondheimsolistene, NTNU Institutt for musikk og Trondheim kulturskole.

## Grafisk profil
Festivalen har mottatt to markedsføringspriser, i 2004 og 2020. I 2010 ble det malt kammermusikanter på bygninger og gatehjørner i Trondheim sentrum og «lyttebilen», som første gang dukka opp i 2016, spilte spontane konserter rundt om i byen. I 2020 ble kunstverket "Alt er musikk. Musikk er alt." av Skurktur malt på en husvegg ved Petter Egges plass som en gave til Trondheim i anledning festivalens 25-årsjubileum.

## Utmerkelser
* Grand Prix i Sterk Reklame for Årets reklamekampanje i Midt-Norge i 2009
* Robert Millar-prisen som «Årets markedsfører» tildelt av Trondheim markedsforening i 2005 og 2021.
* Trondheim kommunes kulturpris i 1998 (Kamfest) og 2017 (Fargespill Trondheim)

## Referanser


## Eksterne lenker
* 
* TICCs offisielle nettsted